b'\n_START_ARTICLE_\nDuckDuckGo\n_START_SECTION_\nHistoria\n_START_PARAGRAPH_\nYhdysvaltalainen yritt\xc3\xa4j\xc3\xa4 Gabriel Weinberg perusti DuckDuckGon, alun perin omarahoitteisesti, vuonna 2008. Yritys on saanut sittemmin rahoitusta muualtakin. _NEWLINE_DuckDuckgo on kasvanut tasaisesti. Aikaisimmassa saatavilla olevassa datassa vuoden 2010 huhtikuulta vierailuja oli keskim\xc3\xa4\xc3\xa4rin 39 tuhatta p\xc3\xa4iv\xc3\xa4ss\xc3\xa4. Huhtikuussa 2013 sivulla vierailtiin DuckDuckGon omien verkkoliikennetilastojen mukaan keskim\xc3\xa4\xc3\xa4rin 1,7 miljoonaa kertaa p\xc3\xa4iv\xc3\xa4ss\xc3\xa4. Marraskuussa 2015 hakuja oli keskim\xc3\xa4\xc3\xa4rin yli 10 miljoonaa per p\xc3\xa4iv\xc3\xa4.\n_START_SECTION_\nOminaisuudet\n_START_PARAGRAPH_\nDuckDuckGon l\xc3\xa4hteet on ker\xc3\xa4tty "noin 50" l\xc3\xa4hteest\xc3\xa4, joihin kuuluvat Yahoo/Bing-hakukoneiden ohella Wikipedia, Wolfram Alpha ja DuckDuckGon oma hakurobotti. Lis\xc3\xa4ksi se k\xc3\xa4ytt\xc3\xa4\xc3\xa4 dataa Wikipedian kaltaisilta joukkoutetuilta verkkosivuilta n\xc3\xa4ytt\xc3\xa4\xc3\xa4kseen hakuun liittyv\xc3\xa4\xc3\xa4 tietoa suoraan hakusivulla._NEWLINE_DuckDuckGo luonnehtii itse\xc3\xa4\xc3\xa4n hakukoneeksi, joka asettaa yksityisyyden etusijalle eik\xc3\xa4 s\xc3\xa4ilyt\xc3\xa4 k\xc3\xa4ytt\xc3\xa4jien IP-osoitteita tai k\xc3\xa4ytt\xc3\xa4j\xc3\xa4dataa, ja k\xc3\xa4ytt\xc3\xa4\xc3\xa4 ev\xc3\xa4steit\xc3\xa4 vain tarvittaessa. Weinbergin mukaan "Oletusarvoisesti DuckDuckGo ei ker\xc3\xa4\xc3\xa4 eik\xc3\xa4 jaa henkil\xc3\xb6kohtaisia tietoja. Siin\xc3\xa4 on tietosuojak\xc3\xa4yt\xc3\xa4nt\xc3\xb6mme p\xc3\xa4hkin\xc3\xa4nkuoressa." Koska k\xc3\xa4ytt\xc3\xa4ji\xc3\xa4 ei profiloida, kaikille k\xc3\xa4ytt\xc3\xa4jille n\xc3\xa4ytet\xc3\xa4\xc3\xa4n samat tulokset eiv\xc3\xa4tk\xc3\xa4 aiemmat haut vaikuta siihen, mit\xc3\xa4 tuloksia k\xc3\xa4ytt\xc3\xa4j\xc3\xa4 saa.'